
הכנסת התשע-עשרה
נוסח לא מתוקן

מושב שני
<פרוטוקול מס' 68>
מישיבת הוועדה לפניות הציבור
יום שלישי, י"ט בסיון התשע"ד (17 ביוני 2014), שעה 9:30
<סדר היום:>
<מזבלת סגולה מזהמת – תושבי פתח תקווה סובלים>

<ייעוץ משפטי: >
ורד קירו-זילברמן
<מנהלת הוועדה:>
שלומית אבינח
<רישום פרלמנטרי:>
יעל, חבר המתרגמים
<מזבלת סגולה מזהמת – תושבי פתח תקווה סובלים>
<היו"ר עדי קול:>
בוקר טוב, אני שמחה לפתוח את הישיבה של הועדה המיוחדת לפניות ציבור. אנחנו בהרכב חסר, אני מקווה שיצטרפו אלינו לאט לאט עוד משתתפים. בפתיחת דבריי אני אציג את הועדה, לא כל המשתתפים מכירים את הועדה הזאת. אני תמיד אומרת שזו ועדה קטנה ונשכנית, יש לה את כל הסמכויות של ועדה אחרת בכנסת. היא פחות מוכרת כי היא מתכנסת פחות בעניינים בומבסטיים ויותר בענייני פניות ציבור. לוועדה פונים אזרחים, קבוצות, ארגונים וגופים ואנחנו דנים בנושאים שעולים מתוך הפניות.  
אנחנו מתכנסים היום בעקבות פנייה שהגיעה לוועדה לגבי אתר פסולת בסגולה שנמצא תחת עיריית פתח תקווה. מהפניות שהגיעו משכונת אם המושבות פתח תקווה עולה שהם סובלים בתקופה האחרונה מריח חריף מאוד שעולה מהאתר. אני מבינה שמדובר בתהליך שכבר עלה, הוזכר ואפילו הוזכר בתקשורת ומשום מה אנחנו לא מצליחים להגיע לפתרון. הזמנו לכאן את כל הגורמים כדי להגיע לאחד כזה. נציגי הפונים הגיעו ולכן אבקש שתציגו את פנייתכם. בדרך כלל אנחנו פותחים את דיוני הועדה לפניות הציבור כשהפונים הם המובילים ומתחילים. בבקשה.

<ליאור חדד:> 
אני מוועד התושבים של שכונת אם המושבות. אם המושבות היא שכונה גדולה מאוד, מפותחת מאוד בצפון פתח תקווה. היא מחולקת היום לשתי שכונות. הרמה המוניציפאלית, העירייה, חילקה אותה לחדשה ולותיקה, שתיהן יושבות בסמוך לאתר הפסולת של סגולה. במיוחד בקיץ אנחנו סובלים מריחות עזים מאוד שיוצאים מהאתר. האתר הזה, היסטורית קיים עוד מהימים הראשונים של פתח תקווה, כך למדתי. הוא הפך להיות הר מאוד גדול. נכון להיום הוא לא מתוחזק ברמה, זבל לא נכנס פנימה, אבל השנים יצרו מצב שהזבל גורם לשריפות ספונטניות, כלומר שבמהלך הלילות אנחנו רואים פתאום את ההר בוער - - - 

<היו"ר עדי קול:> 
אני מניחה שזה מאוד יפה לנוף.

<ליאור חדד:>
הסירחון זועק לשמיים. אנחנו רחוקים מאתר הפסולת בערך כ-4-5 ק"מ, בקו אווירי אולי פחות. הריחות, פשוט אי אפשר לצאת למרפסת, מרגישים צריבות בעיניים. יש תחלואה מאוד גדולה של ילדים שחולים באסטמה. בכל מקרה הדבר המוזר הזה הוא יותר בתקופת הקיץ, כך מדווחים התושבים. הילד שלי סובל מאסטמה ואני יודע שבחורף הוא הרבה יותר רגיש מהקיץ. גם בקיץ אנחנו שומעים על אותו סטאטוס קוו של בעיות. 
פנינו כמה פעמים לעיריית פתח תקווה. ראש העיר התחלף, ראש העיר היוצא וראש העיר הנכנס הבטיחו שהנושא יטופל - - - 

<היו"ר עדי קול:>
מה נעשה?

<ליאור חדד:>
כלום. 

<לירון פדר:>
נעשה. זה לא נכון. המקום עצמו הוא בכלל לא של עיריית פתח תקווה. המקום שייך לרשות מקרקעי ישראל. כדי להיכנס למקום ובכלל לטפל עיריית פתח תקווה צריכה אישור מהרשות. זה כמו שאצלי בבית יהיה איזה מטרד ועיריית תבוא ותיכנס אלי הביתה כדי לסלק אותו. אם יש כאן נציגים של רשות מקרקעי ישראל, יבוא ויקומו, יבואו ויגידו מה צריך לעשות כדי לקבל רשות קבועה, או שהם יטפלו בנושא. 

באתר היה סיור של המשרד להגנת הסביבה ויש פרוטוקול מאוד ברור מה צריך לעשות במקום על מנת לטפל בו מקצועית. יש את הדרישה ואין שום דבר שזז, לא ימינה ולא שמאלה, מהצד של רשות מקרקעי ישראל. עד כמה שהבנתי משיחות שעשינו כדי ליישם את הנקודה שדיברת עליה צריך כ-20 מיליון שקל, זו העלות לצורך הבאת האתר לדרישת המשרד לאיכות הסביבה. כאן יש איזה ויכוח בין רשות מקרקעי ישראל לבין עיריית פתח תקווה על מי יישא בעלות הזאת. 

זה דומה לאדם פרטי שעושה אצלו בעיה בבית, אי אפשר לדרוש מעיריית פתח תקווה לבוא להיכנס אליו הביתה  - - - 

<היו"ר עדי קול:>
רגע, לפני שאתה פוסק מי אחראי יש כאן את הגורמים. אני חושבת שאם הסוגיה הייתה כל כך פשוטה והיה ברור מי אחראי, אולי הדברים היו נפתרים קודם. 

<לירון פדר:>
זו הנקודה שאנחנו צריכים לדון בה היום ולקבל החלטות.

<היו"ר עדי קול:>
אני חייבת להגיד, אחת הסיבות שכינסתי את הדיון היום, לידיעתכם, היום זה יום איכות הסביבה בכנסת והוועדות בכנסת מציינות את הנושאים האלה בכל אחד מהדיונים, אני חושבת שאחד הדברים שאנחנו רואים כאן בוועדה באופן חוזר ונשנה, הוא שהבעיות לא נפתרות כשיש מספר גורמים שאחראים עליהן. כשיש איזה תפר לא ברור כמו למשל, מי נושא באחריות הדברים נופלים בין הכיסאות. לכן היה חשוב לי לזמן את שלושת הגורמים ולהבין. 

אני פונה ראשית למשרד להגנת הסביבה לשמוע את עמדתכם בתור הרגולטור. בבקשה.

<זהר שקלים:>
כינסנו אתמול ישיבה - - - 
<היו"ר עדי קול:>
קודם כל אנחנו שמחים שכינסתם את הישיבה אתמול. 

<זהר שקלים:>
האמת שהיא כונסה עוד לפני שידענו על ישיבת הכנסת, זה חלק מטיפול שוטף. גם אנחנו רצינו לברר את המצב העובדתי, את המצב המשפטי, איך אפשר לקרב בין הצדדים. 

לדעתי, מאוד ברור שהמחותנים הראשים של הנושא זה רמ"י (רשות מקרקעי ישראל) ועיריית פתח תקווה. על פי הישיבה מאתמול שניהם אכפתיים למצב, שניהם מעוניינים לפעול.

אני מציע שקודם ניתן להם את רשות הדיבור ואנחנו נוסיף את מה שאפשר.

<היו"ר עדי קול:>
נבקש את עמדתכם המשפטית, של מי האחריות.

<זהר שקלים:>
ככלל, מפעיל או מחזיק אתר פסולת בין אם הוא פועל בהווה ובין אם פעל בעבר, אותו מחזיק אחראי לשיקום האתר, אחראי למפגעים שנגרמו או נגרמים מהאתר- זה באופן כללי.

<היו"ר עדי קול:>
והמחזיק במקרה הזה?

<זהר שקלים:>
את זה אנחנו לא יודעים. אין לנו את המידע הזה.

<היו"ר עדי קול:>
אין מידע על מי מחזיק את האתר?

<זהר שקלים:>
כן. אני לא יודעת משפטית, אני יודעת על פי אמירות בעל פה ואני לא - - -

<היו"ר עדי קול:>
ועל פי האמירות בעל פה שאת מכירה, מי מחזיק?

<זהר שקלים:>
תכף המחותנים  - - - 

<היו"ר עדי קול:>
אני שואלת, יש עמדה שאומרת מי כרגע המחזיק? למיטב ידיעתך.
<זהר שקלים:>
ורד פנתה אלי ביום חמישי. הבטחתי שאני אעשה את הבירור המשפטי והעובדתי המקסימאלי שניתן, אבל פרק הזמן קצר ואני רוצה לומר דברים אחראים - - -

<היו"ר עדי קול:>
מאחר שאמרת לי שהפגישה נקבעה ב-16 שלא בגללנו אלא בגלל שאתם מטפלים בזה מזה זמן, אז לא יכול להיות שלא התייחסת לזה משפטית ושלא שאלת מיהו הגורם האחראי. זאת אומרת, שלא בגללי בדקת את הגורם האחראי, נכון? אם הייתם לא עושים את זה בגללי כנראה הישיבה לא הייתה קשורה אלי. אני מבקשת לדעת מי מבינכם הוא הגורם האחראי כשאתם צריכים לאכוף את החוק.

<זהר שקלים:>
אני לא מנסה להתחמק, באמת שלא. אבל אני כן רוצה לומר דברים אחראים. הנושא עלה אלי בפעם הראשונה ביום חמישי באמצעות ורד. הבטחתי שאני - - - 

<היו"ר עדי קול:>
אז נקבעה לכם פגישה, אבל לא בדקת לפני את העמדה המשפטית?
<זהר שקלים:>
הפגישה נקבעה כדי לראות איך אפשר לקרב בין הצדדים ואיך אפשר לקדם - - - 

<היו"ר עדי קול:>
השאלה שלי, אתם מכירים את הפנייה הזאת לאורך זמן, אתם הרגולטור ויש לכם מגוון חוקים שאני לא צריכה למנות אותם. אני מניחה שהם מחייבים אתכם לטפל במטרדים האלה. מה עשיתם עד עכשיו? אחת, לא הבנתם מי הגורם האחראי, שתיים, לא הגעתם לפתרון. אז מה עשיתם?

<עינת ברונשטיין:>
אני ממלא מקום של ראש אגף לטיפול לפסולת במשרד להגנת הסביבה. הנושא של אחריות לאתר פסולת הוא לא משהו שהוא ברור ובמיוחד כשהאתר נסגר לפני הרבה הרבה שנים. זה אתר שנסגר בשנת 1985. הוא היה פעיל הרבה שנים לפני כן, מסוף שנות ה-70. לברר את האחריות זה יכול להיות עניין של כמה גורמים וזה לא משהו שהוא מאוד פשוט. זה - - - 

<היו"ר עדי קול:>
ממתי אתם מכירים את הפניות של תושבי "אם המושבות"?

<עינת ברונשטיין:>
בערך באוקטובר פנינו ישירות לעיריית פתח תקווה ולרמ"י, אנחנו יודעים שרמ"י הם בעלי הקרקע, אנחנו יודעים שהאתר נמצא בתחום פתח תקווה ולכן פנינו לשם. מבחינתנו נעשו כבר העברות של הנחיות מקצועיות איך לטפל במפגעים המידיים שיש - - - 

<היו"ר עדי קול:>
אלו כלים יש לכם בהנחה שהדברים לא מטופלים?

<זהר שקלים:>
אפשר להעמיד לדין, לפעמים אפשר להטיל עיצום כספי, יש תהליכי אכיפה שונים. אנחנו לא מחפשים אכיפה כאופציה ראשונית, אנחנו מחפשים הסדרה כאופציה ראשונית. 

<היו"ר עדי קול:>
אנחנו מדברים על אוקטובר, היום אנחנו ביוני.

<זהר שקלים:>
אני באמת חושבת שהמשרד להגנת הסביבה הוא לא על ה- - - 

<היו"ר עדי קול:>
את חושבת שהוא לא על המוקד אני מניחה. את מייצגת אותו ולכן הוא לא על המוקד. יש כאן שני גופים שתפקידם לפתור את זה ויש רגולטור שאמור לדאוג שהם יעשו את זה.

<זהר שקלים:>
זה בדיוק מה שאנחנו עושים.

<היו"ר עדי קול:>
אבל בינתיים לא קרה כלום. לא רק שלא קרה כלום, את לא יכולה להגיד לי כרגולטור מי אחראי. מאחר ואני מכירה משולש, משולש אומר בדרך כלל, הם אשמים, והם יגידו שהם אשמים ואתם תגידו שאתם לא יודעים מי, ולכן אנחנו נישאר באותו מצב שהתחלנו. לכן אני מתחילה אתכם.

<זהר שקלים:>
בואי נשים את הדברים בפרופורציה. אני חושבת שצריך לכוון את האנרגיות נכון כדי - - - 
<היו"ר עדי קול:>
יש מלא אנרגיות, אל תדאגי, אני לא מבזבזת עליך. 

<זהר שקלים:>
כדי להשיג את התוצאות הנכונות שגם אנחנו מעוניינים שהם יקרו - - -  

<היו"ר עדי קול:>
השורה התחתונה של הישיבה. אני אתן לך לענות בקצב שלי. השורה התחתונה של הישיבה מאתמול, מה הייתה?

<זהר שקלים:>
מאז שנודע על זה המשרד להגנת הסביבה קיים סיורי פיקוח, הוציא דרישות מקצועיות, כינס את הצדדים מסביב לשולחן. מי שצריך לפעול הם הצדדים שאחראים. אנחנו לא יכולים לפעול.

<היו"ר עדי קול:> 
אבל אתם יכולים לגרום. יש לכם - - - 

<זהר שקלים:>
סיכום הישיבה מאתמול, אני רוצה להשיב, אבל תשובות חלקיות יחטאו לנושא. אז תני באמת להשיב כדי שיהיה לכם את כל המידע.

זה מה שעשינו כרגולטור, זה מה שאנחנו יכולים לעשות כרגולטור - - -

<היו"ר עדי קול:>
לא. הרגע אמרת שאתם יכולים לעשות עיצומים כספיים ותביעות.

<זהר שקלים:>
השלב הבא זה להגיש כתבי אישום. זה בסדר, זה תמיד אפשרי, אבל אנחנו רוצים קודם להסדיר.

<היו"ר עדי קול:>
אחת, נגד מי תגישי כתב אישום? קודם כל את לא יודעת מי האחראי - - -

<זהר שקלים:>
אני לא יודעת כי עדיין לא נערכה חקירה פלילית. 

<היו"ר עדי קול:>
אני מבינה את התהליך, את עוד לא רוצה להגיע אליו. מה יש עוד לעשות?

<זהר שקלים:>
אני רוצה להסביר לך. אמרה עינת בצורה מאוד ברורה, זה אתר שנסגר לפני הרבה שנים. המידע לא מצוי בידינו. המשרד להגנת הסביבה לא מחזיק נסכי מקרקעין של השטח. מי החזיק אותו או מי לא החזיק אותו – זה עניין שמצוי בידיעת רשות מקרקעי ישראל בעלת השטח. כדי להגיע לנתונים אנחנו צריכים לקיים חקירה פלילית. כדי לקיים חקירה פלילית צריך לעבור תהליך מסוים, זה לא משהו שקורה מיום חמישי להיום.

<היו"ר עדי קול:>
סליחה, עורכת הדין זהר שקלים, קודם כל - - - 

<זהר שקלים:>
הגשתי לכם חוות דעת.

<היו"ר עדי קול:>
לא ביקשתי שתנפיקי חוות דעת. הרגע אמרת לי, דרך אגב, מעט אני מפקפקת באמינות של הפגישה שנקבעה אתמול. מאוקטובר הנושא הזה התחיל, לא ביום חמישי. אני שואלת איך מאוקטובר עד עכשיו עוד לא עברתם לעשות צעדים יותר מתקדמים מאשר רק הצעדים האלה, לברר מי האחראי. את אומרת לי 'יש לנו חקירה פלילית שעדיין לא התקיימה'. לא מיום חמישי היית צריכה לדון בזה, מאוקטובר. באוקטובר התכנסתם, עשיתם סיור, קבעתם דברים ודברים לא קורים. השאלה שלי - - - 
<זהר שקלים:>
אני חושבת שיש פה פשוט חוסר הבנה של תהליכי עבודה. 

<היו"ר עדי קול:>
יכול להיות שזה חוסר הבנה ויכול להיות שבסופו של דבר, אני התפקיד שלי, אני מזכירה לכולם כאן, תפקיד חבר הכנסת הוא לפקח על עבודת הממשלה. במקרה הספציפי הזה, לוודא שאתם משתמשים בסמכויות שלכם ואוכפים אותן כדי להגן על האזרחים. כרגע זה לא קרה. אני שואלת את עצמי מה אני צריכה לעשות כדי שזה יקרה.

לפני שאני עוברת אליהם, מה צריך לעשות כדי שאתם תעברו לצעד הבא שהוא חקירה פלילית?

<עינת ברונשטיין:>
קודם כל בעקבות ההתערבות שלנו באוקטובר כן נעשו דברים על ידי העירייה. כן נעשו מידית  - - -

<היו"ר עדי קול:>
צעדים שלא מספיקים, אני מיד אתן להם להגיד את זה. הצעדים לא מספיקים כי זה לא פתר את בעיית הריח והשריפות.

<עינת ברונשטיין:>
פינוי אתר פסולת זה תהליך ארוך.

<היו"ר עדי קול:>
אני מבינה ואני עדיין שואלת, מלבד להגדיר מה צריך לעשות, כרגע לא עשיתם שום דבר. לא עשיתם שום דבר מבחינתי. 

<זהר שקלים:>
תפקיד הרגולטור להוציא דרישות מקצועיות ולנסות להגיע להסדרה - - -
<היו"ר עדי קול:>
תסלחי לי, קודם כל רשות דיבור אני נותנת כאן. שנית, תפקיד הרגולטור הוא להשתמש בשיניים שיש לו. בשיניים שיש לו כרגע אתם לא מתכוונים להשתמש ולא הצלחתי להבין למה. אני אחזור אליך.

בבקשה עיריית פתח תקווה.

<אהוד שטיין:>
אני מנהל אגף איכות סביבה בעיריית פתח תקווה. האתר הוקם בסוף שנות ה-70 על ידי גורם פרטי שחכר שטח, בשעתו ממינהל מקרקעי ישראל. הוא נסגר בעקבות תביעה משפטית של עיריית פתח תקווה בשנות ה-80 על ניהול עסק ללא רישיון, הוא נסגר בשנת 1988 ומאז הוא סגור ולא מוטמנת בו פסולת לחלוטין. עד שנת 2012 האתר היה רגוע, שקט כמו גבעה תמימה. בשנת 2012 נכנס עבריין עם טרקטור לאתר של המינהל, אני בכוונה מדגיש 'של המינהל' כי זה שטח שהוא לא של עיריית פתח תקווה. הוא בתחום פתח תקווה, הוא לא של עיריית פתח תקווה. לעיריית פתח תקווה יש אתר פסולת ישן שהיא דואגת לו בפני עצמה. העבריין התחיל לחפש גרוטאות, התחיל לחפש ברזלים. החיפוש הזה שינה מבחינה פיסית לחלוטין פני האתר וחשף שכבות של פסולת שקודם היו מכוסות במטר אדמה. בספטמבר 2013 פרצה שריפת קוצים בסביבה שגרמה לדלקה באתר ומאותו רגע תושבי "אם המושבות" כל ערב במשך ימים רבים סבלו מריח חריף של עשן מהאתר.
ברגע שראינו שמתחילה שריפה, אנחנו, עיריית פתח תקווה עשינו מיד שתי פעולות. פנינו לרמ"י ואמרנו להם 'חבר'ה האתר שלכם, טפלו בו', אבל באותו משפט שאמרנו הבנו שזה רחוק מהלב. למי שזה באמת מפריע זה לתושבי פתח תקווה שאנחנו צריכים לתת להם את השירות הטוב ביותר. ביקשנו רשות מרמ"י שאנחנו ננסה לכבות את האתר כפעולה ראשונה. על חשבוננו הכנסנו עשרות משאיות אדמה, העמדנו שופל על האתר והתחלנו בפעולות כיבוי. הבעיה היא שהמורדות של האתר מאוד תלולות כך כשאתה שופך אדמה ובמורד יש נר עשן, לכסות אותו מאוד קשה. היה צמצום, היו רגעים ואפילו לילות שהיה רגוע ולאחר כמה לילות זה התפרץ שוב כי היה חם למטה. מה שהרגיע את האתר, כרגע אין מהאתר כלום, אין כרגע עשן מהאתר. החורף בעצם גרם לכיבוי של האתר, כמות הגשם הגדולה שירדה בדצמבר. ביום העצמאות הייתה שוב שריפת קוצים בגלל החבר'ה שמחפשים מקומות לעשות מדורות וכדומה. שם הייתה שליטה יחסית מהירה, ובעקבות אותה שריפה וקושי של כבאיות להיכנס לאתר, מכאן שלמה תמשיך אתה.

<היו"ר עדי קול:>
שנייה. אתם מתארים לי את האירועים. האתר לא נמצא כרגע במרחב שמיש למגורים ליד? אני אגיד את זה אחרת, האם יש לכם איזה ויכוח שצריך לטפל במצב שהאתר הנמצא היום?
<אהוד שטיין:>
כן. יש לנו ויכוח עם רמ"י. והוא התחיל לפני כחצי שנה כשאנחנו באחת הפעולות הראשונות יזמנו ישיבת עבודה שבה השתתף גם המשרד להגנת הסביבה ה, זה היה חודש אחרי שפרצה השריפה וראינו שהוא לא נמוגה מאליה. היה ברור שרמ"י היה צריך לקחת כאן אחריות כי האתר שלו. זומנה ישיבה - - - 

<היו"ר עדי קול:>
יש לפני מסמך של עיריית פתח תקווה מלשכת מנכ"ל, הוא מדבר על נוהל של מינהל שפע מתאריך 11.813 כתוב: "נושא, תחנת המעבר סגולה, מפעל לשינוע ומחזור פסולת - - -

<אהוד שטיין:>
לא קשור.
<היו"ר עדי קול:>
"בעלות על המפעל היא של עיריית פתח תקווה" – לא קשור אליכם.

<אהוד שטיין:>
זה תחנת מעבר, זה לא קשור לאתר.

<היו"ר עדי קול:>
זה לא קשור לאתר?

<אהוד שטיין:>
זה שני דברים שונים לחלוטין.

<היו"ר עדי קול:>
רק רציתי להבין. זה נמצא באותו שטח.

<אהוד שטיין:>
זה גם לא אותו שטח, זה במרחק של 300 מטר משם. זה משהו אחר לחלוטין. זו תחנה פעילה שקולטת את כל הפסולת העירונית ומשנעת אותה לאתרים אחרים.

קוימה ישיבה של המשולש, רמ"י, עיריית פתח תקווה והמשרד להגנת הסביבה. בישיבה נכח מנכ"ל העירייה לשעבר. המשרד להגנת הסביבה דרש מקצועית שיוכן סקר בעירות. כלומר, להכניס חברה פרטית, מקצועית שתקדח, תאתר ותיתן דוח עם תכנית פעולה. הדוח יראה איפה יש עדיין בעירות פנימיות בתוך האתר, דברים שאתה לא רואה מבחוץ. אותו דוח יציג לשני הצדדים מה לעשות. היה לנו ויכוח מי צריך לעשות את הסקר. רמ"י אמר: 'אנחנו מוכנים 50%, 50%'. אנחנו אמרנו שנהייה אולי מוכנים ל- 50%, 50% בתנאי שרמ"י לא יחיל עלינו אחר כך את השיקום כי לשיקום יש משמעויות של מיליוני שקלים וזה לא צריך לבוא מהארנונה העירונית, בתפיסה העירונית כי האתר לא שלנו. לנו יש את האתר שלנו, אותו יעלה לנו לשקם ב- 30 מיליון שקל. 

<היו"ר עדי קול:>
האשפה שנמצאת שם, מאיפה היא הגיעה?
<אהוד שטיין:>
האשפה ברובה הגיעה מתחום פתח תקווה, לא מעיריית פתח תקווה, ממפעלי תעשייה מתחום פתח תקווה.

<היו"ר עדי קול:>
מתחום שיפוט פתח תקווה.

<אהוד שטיין:>
רובה, לא כולה. 

<היו"ר עדי קול:>
והשריפות האלה הם תוצר של האשפה שנמצאת שם. נכון?
<אהוד שטיין:>
השריפות האלה הן תוצאה מקיומה של הפסולת, בהחלט.

<היו"ר עדי קול:>
ומדובר בשריד היסטורי מהתקופה שאתם החזקתם בבעלות האתר.

<אהוד שטיין:>
לא. אמרתי מההתחלה שהאתר נוהל על ידי גורם פרטי, לנו היה - - -

<היו"ר עדי קול:>
שעבד מטעמכם. קבלן שעבד מטעמכם.

<אהוד שטיין:>
לא. הוא פרטי. היה לו חוזה עם עיריית פתח תקווה.

<היו"ר עדי קול:>
מי שילם לו?

<אהוד שטיין:>
קבלנים פרטיים. 

<שלמה בנימין:>
אלה שהטמינו.

<אהוד שטיין:>
מהתעשייה. תעשיינים. 

סיכמו אתמול. בעקבות המחלוקת זימן מנהל המחוז ישיבה אצלו. כשהוא ראה שהמחלוקת לא באה אל קיצה וזה מצב לא קביל. הוא זימן ישיבה עם רמ"י ואיתנו ומהישיבה יוצא - - 

<קריאה:>
ישיבה - - -

<היו"ר עדי קול:>
רגע, רגע. נתתי לך רשות דיבור? יש פה פרוטוקול, הוא מקשיב, הוא לא שומע את האנשים שמתפרצים באמצע. אני עוצרת ונותנת לאנשים לדבר רק עם רשות דיבור. לכן, אם את רוצה לדבר תרימי את היד ואתן לך רשות דיבור, בדיוק כמו שעצרתי אותו.

<אהוד שטיין:>
בעקבות כך שסקר הבעירות לא התקדם, למרות שאנחנו קידמנו את הטיפול הקוסמטי באתר, סקר הבעירות לא התקדם, זימן מנהל המחוז ישיבה שהתקיימה אתמול. הישיבה זומנה לפני כחודש בערך, בישיבה כל צד העלה את טענותיו. הייתה פתיחות מצד רמ"י ואני חושב שהייתה פתיחות גם מצד עיריית פתח תקווה. אנחנו סיכמנו את הישיבה מול המשרד להגנת הסביבה. אמרנו שאנחנו נביא להנהלת העירייה, למנכ"ל העירייה את המתווה המוצע, קרי, אנחנו נשתתף ב- 50% במימון סקר הבעירות בסדר גודל של 100 אלף שקל, זה לא מעט כסף. יש שם תנאי שזה לא מעיד על האחריות שלנו בשיקום האתר מבחינת האחוזים. כשנגיע לשיקום האתר נעסוק בו. בעקבות הפגישה של אתמול אנחנו נביא למנכ"ל העירייה את ההמלצה שלנו, שלמה בנימין - - - 
<היו"ר עדי קול:>
מתי?

<אהוד שטיין:>
היום. היום נביא למנכ"ל את ההמלצה שלנו - - -

<היו"ר עדי קול:>
למה לא באתם אלינו עם התשובה היום? אני שוב אומרת, אנחנו מחכים, התהליך הזה התחיל באוקטובר, הסקר לא יפתור את הבעיה. אני לא יכולה להגיד לתושבים עכשיו 'אחרי הסקר יהיה לכם ריח טוב'. לא יהיה. הסקר הוא רק שלב בדרך, אחר כך נצטרך לפתוח מבחינתכם את המאבק מי אחראי לשיקום. לכן אני אומרת, אני רוצה עכשיו. מבחינתי אם אתם צריכים תלכו ותתקשרו למנכ"ל ותחזרו אלי עם תשובה. 

<אהוד שטיין:>
על מה?

<היו"ר עדי קול:>
על הסקר ששני הצדדים מוכנים לעשות. קודם כל שאני אדע מתי יש סקר. זה הדבר הראשון. שוב, הסקר לא יקדם את פתרון הבעיה, אבל לפחות שנדע מה צריך לעשות. לכן אני שואלת אם עכשיו אתם יכולים ללכת ולחזור אלינו עם תשובה לגבי הסקר.

<שלמה בנימין:>
אני מנהל את מנהלת אזור התעשייה של פתח תקווה. האשפה יושבת במקום שאני מנהל. נרתמתי גם לבקשת התושבים לטפל פיסית באתר. המנהלת היא היחידה יחד האגף לאיכות הסביבה שעשו בשנה האחרונה משהו באתר הזה. אני אסביר לך כמה דברים וגם אתן לך לראות תמונות.

ההר הזה היה פרוץ מכל הכיוונים. זאת אומרת שהוא שימש כגבעת חול יפה שגם אני נסעתי עליה עם רכב שטח, לינו למעלה והסתכלנו מדי פעם. ברגע שפתחו אותו עם בגרים כאלה, תחשבי שהשולחן הזה זה ההר המדובר, כפי שאת רואה את הדבר הזה חפרו בו לעומק של עשרה מטר למטה להוציא גרוטאות ברזל - - - 

<היו"ר עדי קול:> 
הבנו את המקור. 

<שלמה בנימין:>
מה שעשינו אלו דברים - - - 
<היו"ר עדי קול:>
לא. לא - - - 
<שלמה בנימין:>
זה לא יפתור את הבעיה, אבל שתביני - - -

<היו"ר עדי קול:>
עזוב, הבנתי. הבנתי שנעשו פעולות קוסמטיות, הבנתי - - -

<שלמה בנימין:>
כרגע ההר הזה סגור, כרגע הוא רגוע, אין בו - - - 

<היו"ר עדי קול:>
רגוע, אני מבינה שיום העצמאות לא היה מזמן.

<שלמה בנימין:>
ביום העצמאות הייתה שרפה בהר בגלל שההר היה פתוח.

<היו"ר עדי קול:>
וכנראה זה פתח את זה שוב. אתה רוצה להגיד לי שאתה רוצה להשאיר את זה ככה? מתקרב אוגוסט - - -

<שלמה בנימין:>
אני אומר לך שכרגע לא ניתן לעלות להר הזה ואין סיבה שתהייה שרפה.

<היו"ר עדי קול:>
בסדר גמור. אין סיבה חוץ מחום אוגוסט וקוצים שנשרפים ובקרוב אנחנו מתחילים את הקיץ. חבל, חבל שאתם סתם אומרים את הדברים האלה אם אתם לא מתכוונים להגיד שהכול בסדר.

אני אבקש את הנציגה של רמ"י.

<פאני ששפורטה:>
אני מרשות מקרקעי ישראל. אני מבקשת לתקן קצת כמה עובדות ששמעתי כאן לגבי תהליכים שקרו באתר הזה. 

מבחינה היסטורית, אכן בשנות ה-70 השטח הזה הוגדר כקרקע חקלאית. החוכר הקים אתר פסולת. כמו שנאמר פה, הייתה פסולת שהיא יותר תעשייתית, כלומר פסולת קשה ולא פסולת ביתית. בעקבות תביעות משפטיות נסגר האתר בשנת 1988. מה שעיריית פתח תקווה שכחה לומר שבשנת 1993, בעקבות הצורך שלה להקים באתר הפסולת השני שבו היא משתמשת, מתקן סליקת ביוב לטובת הקמת שכונה של משרד השיכון, היא ביקשה להעביר כ-200 אלף קוב פסולת ביתית אורגנית לאתר - - -

<היו"ר עדי קול:>
פרט שפשוט שכחתם.

<אהוד שטיין:>
לא שכחנו.

<פאני ששפורטה:>
לאותו אתר פסולת. הם ביקשו מאיתנו את האישור והאישור ניתן. הפסולת הזאת, כדי שלא יהיו ריחות וכדומה, כוסתה באדמה וכך זה נשאר לאורך השנים. כמו שנאמר, לפני שנתיים נכנסו כל מיני גנבי גרוטאות וחיפשו בשכבות הפסולת הקשה כל מיני חומרים כגון ברזלים. הם חפרו דרך הפסולת האורגנית ויצרו בורות שמשם - - - 

<היו"ר עדי קול:>
אני מקדמת אותך קדימה כי הבנו את התהליך.

<פאני ששפורטה:>
הבעירות נבעו מכך שהחמצן יחד עם הגזים יצרו בעירה.

<היו"ר עדי קול:>
אני שואלת ספציפית כי את הרקע שמענו  - - -

<פאני ששפורטה:>
אני רק אשלים בעוד שני משפטים. בעקבות הבעירה הייתה פנייה של העירייה. נתנו להם אפשרות לבוא ולכסות. אני אוסיף עוד מילה. בעקבות סגירתו של האתר הראשון שהוקם במידה מסוימת על ידי קק"ל (קרן קיימת לישראל) נעשתה נטייה בהר הזה. אחרי שהייתה תוספת של פסולת אורגנית וביתית הוא כוסה שוב באדמה ונעשה איזה שיקום מינורי. בעקבות הפרצה בקרקע והבעירות שהחלו, התקיימה פגישה בספטמבר 2013 - - - 

<היו"ר עדי קול:>
את הדברים האלה כבר שמענו. אני עוצרת אותך בתיאור הרקע והסיפור. את הסיפור אני מבינה, רק לא מבינה מי ייקח עליו אחריות. 

<פאני ששפורטה:>
ראשית, היה סיכום ראשוני בספטמבר, כבר לפני הבחירות. כנראה שבשל הבחירות הדברים לא התקדמו. סוכם שיערך סקר על פי הנחיית המשרד להגנת הסביבה שהיו שותפים באותה פגישה. הסיכום היה שהסקר יערך על ידי העירייה במימון משותף של 50%, 50%. מאז למעשה לא קודם דבר. נכון שלא סוכם מי יבצע, אבל קודם רצו לראות את הסקר ומהן הדרישות. לאחר מכן עושים עלויות ודנים מי מבצע בפועל. אנחנו אגב עושים את זה מול כל האתרים של תיאור קרקע. קודם עושים את הסקרים, רואים במה מדובר, מעריכים את האומדנים ואז  - - - 

<היו"ר עדי קול:>
כמה זמן לוקח לעשות סקר כזה? 

<פאני ששפורטה:>
אני לא יודעת. לצערנו הוא לא התחיל עדיין. 

<עינת ברונשטיין:>
בין חודשיים לשלושה.

<היו"ר עדי קול:>
ואחר כך, בסוף הסקר מקבלים מיד את הערכת העלויות?
<עינת ברונשטיין:>
אחרי שעושים תכנית. הסקר רק אומר מה הבעיה ועל סמך הסקר מכינים תכנית שיקום. תכנית השיקום יכולה להעריך את העלויות.

<היו"ר עדי קול:>
ולאיזה פרק זמן?

<עינת ברונשטיין:>
חצי שנה.

<היו"ר עדי קול:>
זאת אומרת חצי שנה, אנחנו אומרים להם שבכל הקיץ הזה הם עדיין יישארו עם הריח.

<עינת ברונשטיין:>
הסקר והכנת התכנית חצי שנה.

<היו"ר עדי קול:>
אני לא רוצה הסבר ל- 93, אני קראתי וגם ידעתי את זה קודם. חבל שלא ציינתם את קבוצת הזמן הזאת כשתיארתם לי את ההיסטוריה. 

על ה- 50% שלכם אתם לוקחים אחריות?
<פאני ששפורטה:>
אין שום בעיה. יש הסכמה כבר מספטמבר וגם אתמול בישיבה - - - 

<היו"ר עדי קול:>
אני מוכנה לצאת לרבע שעה הפסקה כדי שתפנו למנכ"ל העירייה כדי שנקבל תשובה. 

אני יוצאת לרבע שעה הפסקה. אנחנו נתכנס כאן שוב בשעה 10:30, אני מקווה לקבל תשובה לפחות לגבי הסקר. תודה.

(הישיבה נפסקה בשעה 10:15 ונתחדשה בשעה 10:30)
<היו"ר עדי קול:>
אנחנו מחדשים את הדיון. אני מעריכה את המאמצים שעשיתם. בבקשה.

<אהוד שטיין:>
שוב, אני מאיכות הסביבה בעיריית פתח תקווה. יש אישור ממנכ"ל העירייה להשתתף ב- 50% בסקר הבעירו,ת כמובן עם ההתניות המשפטיות שלנו. סקר הבעירות יבוצע, מי שירכז את סקר הבעירות יהיה אני בתיאום עם אמיר גלית שהוא מנהל התחום ברשות מקרקעי ישראל. 

אבקש מילה אחת בשביל הסדר הטוב וגם לעדכן את נציגת רמ"י, בשנת 1993 באמת הועברו 150 אלף קוב פסולת ביתית מהאתר העירוני לאתר התעשייתי. אבל, היוזמה לא הייתה של עיריית פתח תקווה אלא של שלושה משרדי ממשלה: משרד הבינוי והשיכון, משרד הפנים והמשרד להגנת הסביבה באמצעות איגוד ערים דן לביוב שבנה בשטח של אתר הפסולת העירונית בריכות ויסות כדי לפתור את בעיית הביוב של ראש העין. בכלל לא פתח תקווה. עיריית פתח תקווה, כדי לעזור למהלך הארצי בעקבות הבקשה של משרדי הממשלה, פנתה לרמ"י או למינהל מקרקעי ישראל דאז בבקשה להעביר את "הסחורה" מנקודה א' לנקודה ב'. זה היה הקשר היחידי. גם אנחנו הזמנו את הסקר לשיקום אתר הפסולת בשנת 1995. הסקר הוכן על ידי תה"ל (תכנון המים לישראל). אולי הגיע הזמן לממש אותו. 

<היו"ר עדי קול:>
אתם אומרים שיש כבר סקר? 

<אהוד שטיין:>
יש סקר מלפני 20 שנה שחייבים לעדכן אותו, זה ברור לחלוטין. 

<היו"ר עדי קול:>
מי מבצע את הסקר?

<אהוד שטיין:>
סקר הבעירות? אנחנו נבצע ואנחנו נתחשבן עם רמ"י.

<היו"ר עדי קול:>
השלב הראשון הוא שלב הסקר.

<פאני ששפורטה:>
הסקר מלווה על ידי רמ"י.

<אהוד שטיין:>
בוודאי.

<היו"ר עדי קול:>
קודם כל רציתי שנתקדם לשלב הראשון. אנחנו נבצע את הסקר. הבנתי פחות או יותר את פרק הזמן. אני מבינה גם מהדברים שלכם וגם מהדברים שלכם שאנחנו נפתח פה את הדיון מחדש בשאלה מי אחראי. זה מטריד אותי יותר, כי אז כבר נדבר על הסכומים הגדולים יותר. אני מבינה שיש ויכוח לגבי הסכום, אתם אומרים מיליונים והם אומרים פחות מיליונים.

<גדעון מזור:>
זה יכול להיות גם סכום קטן וזה יכול להיות סכום גדול, אבל מבלי שיודעים את הסכום - - -

<היו"ר עדי קול:>
אני רוצה לקבוע כאן דיון נוסף מיד שנסיים את הסקר כדי לראות מי הגוף האחראי ומי הגוף הלוקח אחריות ומקדם את זה.

אני מאוד מקווה שמיד אחרי הסקר לא נפתח מחדש את הדיונים. אתם כבר עשיתם דיונים ארוכים לגבי הבעלות על הקרקע, מי צריך לעשות את זה. אני מקווה שברגע שתהיינה ההמלצות נוכל להתקדם ולא להתחיל מנקודה א'.

אנחנו ניצור קשר עם המשרד להגנת הסביבה לגבי הבנה של פרקי הזמן לקביעת דיון נוסף. 

אני מאוד מבקשת שבמידה ויהיו בעירות כאלה ואחרות במהלך הקיץ הנוכחי, אנחנו מדברים על שלושה חודשים לפחות שזה פרק הזמן לסקר. שעיריית פתח תקווה או אפילו שהרשות למקרקעי ישראל ימשיך לתת את המענה הנקודתי לבעירות היה ויהיו. 

<אהוד שטיין:>
יבוצע.

<שלמה בנימין:>
מבחינתנו זה בסדר.

<לירון פדר:>
שאלה קצרה. מדברים על הזכיין שקיבל את המקום ממינהל מקרקעי ישראל בשנת תרפפ"ו, מה השם שלו, מי זה? לפרוטוקול.

<אהוד שטיין:>
הררי ופקר, שם החברה דהה.

<לירון פדר:>
היא קיימת לא קיימת?

<אהוד שטיין:>
הלכו לעולמם. החברה לא קיימת.

<היו"ר עדי קול:>
תודה לכולם. אני סוגרת את הישיבה. אני מעריכה את ההתקדמות. כאמור היא לא מספיקה ואנחנו נתכנס כאן שוב בעוד פרק זמן. תודה רבה.

<הישיבה ננעלה בשעה 10:30.>
